Mandagens vejr bliver samtidig overgangen til mere ustadigt og blæsende vejr, som vil præge den kommende uge. Det er et lavtryk nord for Island, der sender sine fronter ind over Danmark i løbet af mandagen, som åbner for den nye vejrtype. Mandag giver det først opfriskende vind fra syd, som med temperaturer nær frysepunktet får det til at føles, som var temperaturen under fem graders frost. Vinden kan nå hård kuling fra syd, og vindstødene kan komme op nær stormstyrke. Slud og tøsne i Nordjylland I løbet af dagen kommer der nedbør fra vest, der de fleste steder vil falde som regn, mens det blæsende vejr fortsætter. I den nordlige del af Jylland og i Nordsjælland kan nedbøren fra mandag eftermiddag og frem til mandag aften falde som slud eller tøsne, og i den indre del af Vendsyssel og i Himmerland kan det ikke udelukkes, at det kan blive hvidt på hustage, marker og græsplæner. Regn og slud bevæger sig i løbet af aftenen gennem landet, og først ud på aftenen aftager vinden i Jylland, mens det også natten til tirsdag bliver blæsende i den østlige del af landet. Nyt lavtryk på torsdag Mandagens vejr efterfølges i løbet af ugen af mere ustadigt vejr, når et stormlavtryk torsdag skal passere hen over eller tæt på Danmark. Går lavtrykket nord om Danmark, kan vi få storm. Passerer lavtrykket syd om Danmark, kan det give sne.

Referat:
Hård kuling fra syd får det mandag til at føles bidende kold - og så kan der komme slud og sne i Nordjylland.